**BONYOLÍTÓI SZERZŐDÉS**

*„Budapest, VII. kerület, Dohány utca 41. sz. alatti irodahelyiségekben állagmegóvási és felújítási munkák kivitelezése” tárgyában,*

*amely létrejött Budapest Főváros VII. Kerület Erzsébetváros Önkormányzata Képviselő-testülete Pénzügyi és Kerületfejlesztési Bizottsága …../2022. (VI.14.) határozata alapján*

egyrészről:

**Budapest Főváros VII. kerület Erzsébetváros Önkormányzata** (székhely: 1073 Budapest, Erzsébet krt. 6.; adószám: 15735708-2-42; statisztikai számjel: 15735708-8411-321-01; törzskönyvi azonosító száma: 735704; fizetési számlaszáma: 10403239-00033032-00000009; képviseli: **Niedermüller Péter polgármester)**

mint Megbízó, (a továbbiakban: **Megbízó**),

másrészről:

**EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság** (székhely: 1071 Budapest, Damjanich utca 12.; adószám: 12194528-2-42, cégjegyzékszám:01-10-043258, pénzforgalmi számlaszám: OTP Bank Nyrt. 11784009-20600413; képviseli: **dr. Halmai Gyula vezérigazgató)**

mint Megbízott, (a továbbiakban: **Megbízott)**,

**–** együttes említésük esetén: **Felek** – között alulírott napon és helyen az alábbi feltételek szerint:

**PREAMBULUM**

Felek rögzítik, hogy Budapest Főváros VII. Kerület Erzsébetváros Önkormányzata Képviselő-testülete Pénzügyi és Kerületfejlesztési Bizottsága …../2022. (VI.14.) határozata alapján Budapest Főváros VII. kerület Erzsébetváros Önkormányzata az EVIN - Erzsébetvárosi Ingatlangazdálkodási Nonprofit Zrt-vel a ***„Budapest, VII. kerület, Dohány utca 41. sz. alatti irodahelyiségekben állagmegóvási és felújítási munkák kivitelezése”***tárgyában bonyolítói szerződést (a továbbiakban: Bonyolítói szerződés) köt.

**A SZERZŐDÉS TÁRGYA**

1. A Megbízó megbízza Megbízottat a ***Budapest, VII. kerület, Dohány utca 41. szám alatti (az ingatlan-nyilvántartás szerint „1072 Budapest, Akácfa utca 6. fszt. 2-3. HRSZ: 34550/0/A/1 és 34550/0/A/2”) önkormányzati tulajdonú ingatlan irodahelyiségeiben történő állagmegóvási és felújítási munkák kivitelezésének*** lebonyolításával (továbbiakban bonyolítói feladat), az alábbiakban megfogalmazottak szerint:
2. a jelen szerződés elválaszthatatlan részét képező polgármesteri engedélyben (1. sz melléklet) szereplő költségvetés alapján teljeskörűen készítse el a műszaki tartalmat és a pályázati anyagot;
3. a vállalkozó, vagy alvállalkozó kiválasztása érdekében a szükséges beszerzési/ közbeszerzési eljárást ajánlatkérőként folytassa le;
4. a nyertes vállalkozóval a vállalkozási szerződést megrendelőként kösse meg;
5. a Megbízó érdekében a képviseletében működjön közre a szükséges hatósági eljárás(ok)ban;
6. a vállalkozói szerződés alapján teljesített munkálatok műszaki átadás-átvételi eljárását bonyolítsa le, különös figyelemmel az előzetesen elkészített műszaki tartalomra;
7. a jótállási, illetve szavatossági idő alatt szükség esetén járjon el a Megbízó képviseletében (utó-felülvizsgálati eljárásban, illetve a jótállási/szavatossági igényérvényesítés érdekében);
8. előre nem látható körülmények esetén a Megbízóval előzetesen egyeztetetten – tegyen meg minden szükséges intézkedést a tárgyi munkálatok sikeres teljesítése érdekében.
9. A Felek rögzítik, hogy Budapest Főváros VII. Kerület Erzsébetváros Önkormányzata 2022. évi költségvetéséről szóló 6/2022. (II.17.) önkormányzati rendeletében a szükséges fedezet rendelkezésre áll a jelen szerződésben foglalt feladatok végrehajtása érdekében.
10. A Megbízottat jelen szerződés alapján díjazás illeti meg. A díjazás az 1. pontban meghatározott feladatokkal felmerült, indokolt és számlákkal igazolt költségek ellenértékének megtérítéséből áll **mindösszesen nettó 12.942.077,- Ft + 3.494.361,- Ft ÁFA (azaz nettó tizenkettőmillió-kilencszáznegyvenkétezer-hetvenhét forint plusz hárommillió-négyszázkilencvennégyezer-háromszázhatvanegy forint általános forgalmi adó) összesen bruttó 16.436.438,- Ft (azaz tizenhatmillió-négyszázharminchatezer-négyszázharmincnyolc forint) összegben** az alábbiak szerint:

|  |  |  |  |
| --- | --- | --- | --- |
| **Megnevezés** | **Díjazás (ÁFA-nélküli) összege** | **ÁFA (27%) összege** | **ÁFA-val növel összeg** |
| A szakipari kivitelezés becsült költsége (a tételes költségvetés szerint) | 12 942 077 Ft | 3 494 361 Ft | 16 436 438 Ft |

1. A Felek megállapodnak, hogy Megbízó a bonyolítói szerződés zökkenőmentes teljesítése érdekében Megbízott részére **előleget** biztosít, melynek **összege nettó 11.647.869,- Ft (azaz nettó tizenegymillió-hatszáznegyvenhétezer-nyolcszázhatvankilenc forint) + 3.144.924,- Ft ÁFA (azaz hárommillió-egyszáznegyvennégyezer-kilencszázhuszonnégy forint általános forgalmi adó) összesen** **bruttó 14.792.793,- Ft (azaz bruttó tizennégymillió-hétszázkilencvenkettőezer-hétszázkilencvenhárom forint)**, a szakipari kivitelezési munkák díjának 90%-a.
2. Az előleget Megbízó az előlegről kiállított előlegbekérő kézhezvételét követő 5 (öt) napon belül fizeti meg a Megbízott OTP Bank Nyrt-nél vezetett 11784009-20600413-00000000 számú bankszámlájára történő átutalással. Megbízott köteles az előleg összegéről előlegszámlát kiállítani és azt a Megbízónak megküldeni.

5.1. Megbízott 1 (egy) előlegszámla és 1 (egy) végszámla kiállítására jogosult.

5.2. Megbízott az előleget a végszámlában számolja el.

1. A Felek rögzítik, hogy Megbízott az 1. pontban meghatározott tevékenységet 2022. november 30. napjáig elvégzi, melyről Megbízó teljesítésigazolást állít ki az alábbiak szerint:

A teljesítés igazolásának folyamata:

1. A Felek egyezően rögzítik, hogy az ingatlanon elvégzésre kerülő bonyolítói feladatok kivitelezését a teljesítést alátámasztó dokumentációk, különösen a kivitelezői megfelelőségi nyilatkozat megléte esetén tekintik 100%-os teljesítésnek.
2. A Megbízó az átadott készre jelentést és a teljesítést alátámasztó dokumentációt 15 munkanapon belül köteles felülvizsgálni, és kifogásait jelezni. A Felek megállapodnak abban, hogy amennyiben a Megbízó a megadott határidőben kifogással él, a Felek kötelesek a kifogás tárgyában egyeztetéseket folytatni és azokat a körülmények és a lehetőségek figyelembevételével haladéktalanul lezárni. Felek rögzítik, hogy amennyiben a Megbízó a teljesítéssel kapcsolatban a megadott határidőn belül nem tesz nyilatkozatot vagy kifogást, úgy Megbízott írásban felszólítja erre. Amennyiben Megbízó az újabb határidőnek sem tesz eleget, úgy Megbízott jogosult a Hivatal vezetőjéhez fordulni.
3. Megbízott a teljesítésigazolás birtokában végszámlát állít ki, melyet a Megbízó 8 napos fizetési határidővel, a Megbízott OTP Bank Nyrt-nél vezetett 11784009-20600413-00000000 számú bankszámlájára történő átutalással teljesít.
4. A teljesítés igazolására a Megbízó részéről a Főépítészi és Vagyongazdálkodási Iroda vezetője jogosult, a teljesítés igazolását és a pénzügyi elszámolást követően a Megbízott gondoskodik az üzembe helyezési okmányok elkészítéséről.
5. Megbízó a munkák elvégzését, a számlák megalapozottságát bármikor vizsgálhatja és ellenőrizheti.
6. Felek képviselői:

Megbízó képviselője: Dr. Veninger Nándor Főépítészi és Vagyongazdálkodási Iroda vezetője

Megbízott képviselője: Dr. Halmai Gyula vezérigazgató

1. A jelen szerződésben nem szabályozott kérdésekben a Felek között létrejött érvényes és hatályos Feladatellátási szerződés és a Polgári Törvénykönyvről szóló 2013. évi V. törvény vonatkozó rendelkezései az irányadók.
2. Megbízott az államháztartásról szóló törvény végrehajtásáról szóló 368/2011.(XII.31.) Korm. rendelet 50. § (1a) bekezdésére tekintettel jelen szerződés aláírásával nyilatkozza, hogy a nemzeti vagyonról szóló 2011. évi CXCVI. törvény 3. § (1) bekezdése szerinti átlátható szervezetnek minősül.
3. A Felek közötti jogviszony tartalmát jelen szerződésben foglaltak határozzák meg. A jelen szerződésből eredő jogvitákat a szerződő Felek megkísérlik békés úton rendezni. Amennyiben ez 15 napon belül nem vezet eredményre, a Felek a jogvitát peres útra terelik és kikötik a polgári perrendtartásról szóló 2016. évi CXXX. törvény vonatkozó rendelkezései figyelembevételével.
4. A Felek a jelen szerződést annak gondos elolvasása és közös értelmezése után, mint akaratukkal mindenben megegyezőt írják alá.

Jelen megállapodás 4 egymással szó szerint megegyező, eredeti példányban készült, melyből 3 példány a Megbízót, 1 példány a Megbízottat illeti.

Mellékletek:

1. sz. melléklet: Budapest Főváros VII. Kerület Erzsébetváros Önkormányzata Képviselő-testülete Pénzügyi és Kerületfejlesztési Bizottsága …../2022. (VI.14.) határozata

Budapest, 2022.……….

|  |  |
| --- | --- |
| ……………………………….. | ……………………………… |
| **Budapest Főváros VII. kerület**  **Erzsébetváros Önkormányzata**  Niedermüller Péter polgármester  Megbízó | **EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság**  Dr. Halmai Gyula vezérigazgató  Megbízott |

Jogilag ellenőrizte: Pénzügyi ellenjegyzés:

………………………… …………………………

**Tóth László**

jegyző Nemes Erzsébet

Pénzügyi Iroda vezetője